**Επαναληπτικό Φύλλο Εργασίας**

**12η Διδακτική Ενότητα**

1.     Να χαρακτηρίσετε ως σωστές ή λανθασμένες τις παρακάτω περιόδους λόγου.

Α) Η διανοητική και η ηθική αρετή σχετίζονται με το λόγον έχον μέρος της ψυχής.

Β) Η διανοητική και η ηθική αρετή καλλιεργούνται με τον ίδιο τρόπο.

Γ) Η εμπειρία είναι ένας παράγοντας ανάπτυξης της διανοητικής αρετής.

Δ) Οι λέξεις ηθική και έθος δεν έχουν σημασιολογική συγγένεια.

Ε) Οι ηθικές αρετές υπάρχουν μέσα μας εκ φύσεως.

ΣΤ) Η συνήθεια της πέτρας να κινείται προς τα κάτω είναι νόμος της φύσης και δεν αλλάζει.

Ζ) Η δυνατότητα αποδοχής της αρετής υπάρχει εκ φύσεως.

Η) Στα εκ φύσεως προηγείται η δύναμη και ακολουθεί η ενέργεια.

Θ) Τόσο στις τέχνες όσο και στις αρετές προηγείται η ενέργεια και ακολουθεί η δύναμις.

2.    Με ποιο μέρος της ανθρώπινης ψυχής συνδέονται οι διανοητικές αρετές;

3.    Ποιες αρετές θα τοποθετούσατε στις διανοητικές και ποια  χαρακτηριστικά δίνει ο Αριστοτέλης σε αυτές;

4.    Ποιες αρετές θα τοποθετούσατε στις ηθικές και ποια  χαρακτηριστικά δίνει ο Αριστοτέλης σε αυτές ή συνάγονται από το κείμενο;

5.    Ποιο το περιεχόμενο του όρου *ἀρετή*;

6.    Ποια τα επιχειρήματα του Αριστοτέλη στην ενότητα;

7.    Με ποιους τρόπους ενισχύει την επιχειρηματολογία του ο Αριστοτέλης;

8.    Πώς καταλαβαίνετε τη θέση ότι οι αρετές δεν υπάρχουν εκ φύσεως, ούτε όμως και αντίθετη στη φύση είναι η γένεσή τους.

9.    Βλέπετε να διαφοροποιείται ο Αριστοτέλης από την παλιά αριστοκρατική αντίληψη για την αρετή;

10. Ποιο στοιχείο της αρετής φαίνεται μέσα από τη μετοχή *τελειουμένοις*;

11.  «ἀλλ’ ἀνάπαλιν ἔχοντες ἐχρησάμεθα, οὐ χρησάμενοι ἔσχομεν)· τὰς δ’ ἀρετὰς λαμβάνομεν ἐνεργήσαντες πρότερον, ὥσπερ καὶ ἐπὶ τῶν ἄλλων τεχνῶν· ἃ γὰρ δεῖ μαθόντας ποιεῖν, ταῦτα ποιοῦντες μανθάνομεν, οἷον οἰκοδομοῦντες οἰκοδόμοι γίνονται καὶ κιθαρίζοντες κιθαρισταί· οὕτω δὴ καὶ τὰ μὲν δίκαια πράττοντες δίκαιοι γινόμεθα, τὰ δὲ σώφρονα σώφρονες, τὰ δ’ ἀνδρεῖα ἀνδρεῖοι: Να εξετάσετε με βάση τον χρόνο των μετοχών αν αυτές δηλώνουν το σύγχρονο ή το προτερόχρονο σε σχέση με το ρήμα από το οποίο εξαρτώνται και αν αυτή η επιλογή υπηρετεί τις απόψεις του φιλοσόφου.

12. Ποια η λειτουργία του επιρρήματος *μυριάκις*;

13. Ποιος ο ρόλος του **Ἔτι**στη δεύτερη παράγραφο;

14. Τι δείχνει η χρήση του επιρρήματος *πολλάκις*;

15. Μπορείτε να μελετήσετε την επιλογή των ρηματικών προσώπων από τον Αριστοτέλη;

16. ὥσπερ καὶ ἐπὶ τῶν ἄλλων τεχνῶν: Θεωρείτε ότι με αυτή την αναλογία ο Αριστοτέλης θεωρεί ότι οι αρετές είναι τέχνες;

17. Θεωρείτε ότι ενέχει κάποια παραδοξότητα η σκέψη του Αριστοτέλη ότι κάνοντας ενάρετες πράξεις γινόμαστε ενάρετοι;

18. Ποια είναι τα εκφραστικά-δομικά στοιχεία στα οποία στηρίζεται η δομή και η επιχειρηματολογία του φιλοσόφου;

19. Ποια άλλα σχήματα λόγου εντοπίζετε στο απόσπασμα και πώς θα χαρακτηρίζατε γενικότερα το ύφος του λόγου του φιλοσόφου;

20.δὴ, Ἐξ οὗ καὶ δῆλον, Οὔτ’ ἄρα: Ποια η λειτουργία των συμπερασματικών εκφράσεων;

21. Πώς θα χαρακτηρίζατε τη φιλοσοφική σκέψη του Αριστοτέλη, παρατηρώντας τη συχνή χρήση παραδειγμάτων στο κείμενο αναφοράς;

22.Να χρησιμοποιήσετε ένα ομόρριζο της λέξης ἔθος σε μια περίοδο λόγου της νέας ελληνικής.

23.Πεφυκότων: Να χρησιμοποιήσετε δύο ομόρριζα της λέξης στη ν.ε. στην ίδια περίοδο λόγου.

24.Να συγκρίνετε τις παρακάτω απόψεις του Αντισθένη για το διδακτό της αρετής με αυτές του του Αριστοτέλη στο έργο του Ηθικά Νικομάχεια.

Ο Αντισθένης (ιδρυτής της κυνικής φιλοσοφίας) δίδασκε στο γυμναστήριο του Κυνοσάργους, λίγο πιο πέρα από την πόλη, απ' όπου, καθώς πιστεύουν ορισμένοι, έχει λάβει κι ο Κυνισμός την ονομασία του. Απ' αυτόν ξεκίνησε και του Διογένη η απάθεια και του Κράτη η αυτοκυριαρχία και του Ζήνωνα (ιδρυτή της στωικής φιλοσοφίας) η καρτερικότητα – κι αυτός θεμελίωσε τη θεωρία για την πολιτεία […] Ο Αντισθένης ασπαζόταν επίσης τις ακόλουθες απόψεις. Υποστήριζε ότι την αρετή μπορεί κανείς να την διδαχθεί. Κι ότι οι ευγενείς άνθρωποι ταυτίζονται μ' εκείνους που έχουν αρετή. Η αρετή είναι από μόνη της ικανή να φέρει την ευτυχία και δε χρειάζεται τίποτα επί πλέον εκτός από δύναμη σαν αυτή του Σωκράτη. Ότι η αρετή συνίσταται σε πράξεις: ούτε από λόγια πολλά έχει ανάγκη ούτε από διδασκαλίες. Κι ότι ο σοφός έχει αυτάρκεια· όλα όσα έχουν οι άλλοι είναι δικά του. Η ασημότητα είναι κάτι καλό και ισότιμο με την προσπάθεια. Κι ότι ο σοφός δε θα ρυθμίζει τη συμπεριφορά του μέσα στην πολιτεία με βάση τους ισχύοντες νόμους αλλά με βάση το νόμο της αρετής.

(Aντισθένης, απόσπ. 32 και απόσπ. 160: Διογένης Λαέρτιος, Φιλοσόφων βίων καὶ δογμάτων συναγωγή, VI, 13- 15 και 10-13)

<http://ebooks.edu.gr/modules/ebook/show.php/DSGYM-C119/464/3086,12353/>

**Πηγές**

Αρχαία Ελληνικά Γ’ Γενικού Λυκείου Φάκελος Υλικού

<http://iep.edu.gr/images/IEP/Modules/Sj_K2_Extra_Slider/Fakeloi_Ylikou/Archaia-Ellinika_G-Lykeiou_Fakelos-Ylikou.pdf>

<http://ebooks.edu.gr/modules/ebook/show.php/DSGL-C128/680/4509,20305/>

<https://filologikakaidimiourgika.blogspot.com/>

Ιωάννης-Παναγιώτης Αμπελάς

[https://akisambelas.files.wordpress.com/2019/09/ce91cf81cf 87ceb1ceafceb1-ce95cebbcebbceb7cebdceb9cebaceac-ce93ce84-ce9bcf85cebaceb5ceafcebfcf85-2019-2020-ce94ceb9ceb4ceb1cebacf84ceb9cebaceadcf82-ce95cebdcf8ccf84ceb7cf84ceb5cf82-123.pdf](https://akisambelas.files.wordpress.com/2019/09/ce91cf81cf%2087ceb1ceafceb1-ce95cebbcebbceb7cebdceb9cebaceac-ce93ce84-ce9bcf85cebaceb5ceafcebfcf85-2019-2020-ce94ceb9ceb4ceb1cebacf84ceb9cebaceadcf82-ce95cebdcf8ccf84ceb7cf84ceb5cf82-123.pdf)

<http://ebooks.edu.gr/modules/ebook/show.php/DSGYM-C119/464/3086,12353/>

<http://www.greek-language.gr/digitalResources/ancient_greek/tools/liddell-scott/search.html?lq=%E1%BC%80%CF%81%CE%B5%CF%84%CE%AE%5B%E1%BE%B0%5D>

Βασίλειος Μπετσάκος, Αρχαία ελληνικά Φάκελος υλικού Άξονες διδακτικής και ερμηνείας, Εκδόσεις Πατάκη

Δώρα Ασημακοπούλου, Αρχαία Ελληνικά Φάκελος υλικού Επεξεργασία κειμένων, Εκδόσεις Άλκιμο

**Απαντήσεις**

1.     Α Λ, Β Λ, Γ Σ, Δ Λ, Ε Λ, Στ Σ, Ζ Σ, Η Σ, Θ Σ

2.    Με το λόγον ΄έχον μέρος, το λογικό δηλαδή που περιλαμβάνει τις νοητικές λειτουργίες.

3.    Θα μπορούσαμε να τοποθετήσουμε την γνώση, την κρίση, την φαντασία (εισαγωγικό σημείωμα).

**διανοητικαὶ ἀρεταί**: οι λειτουργίες και ικανότητες της διανοίας, του ανθρώπινου μυαλού. Αποβλέπουν στην αλήθεια. Παραδείγματα διανοητικών αρετών που αναφέρει ο Αριστοτέλης: σοφία, σύνεσις, φρόνησις. Η σοφία δηλώνει την απόκτηση ολοκληρωμένης γνώσης επιστημονικής ή τεχνικής. Η σύνεσις είναι η κριτική δύναμη, η δυνατότητα αξιολόγησης, αποτίμησης, σύγκρισης. Η φρόνησις είναι η ικανότητα λήψης αποφάσεων σε ζητήματα της καθημερινής ζωής και επιλογής της μίας ή της άλλης πράξης. Κυρίως με τη φρόνηση το λογικό μέρος της ψυχής καθοδηγεί το μετέχον λόγου μέρος της, δηλαδή τις επιθυμίες, τις ορμές και τον τρόπο εκδήλωσης των συναισθημάτων. (Σχ. Φ. Υ.)

Τα χαρακτηριστικά των διανοητικών αρετών θα μπορούσαμε να πούμε ότι είναι τα εξής: Σχετίζονται με το λόγον έχον μέρος της ψυχής. Και για τη γένεση και για την επαύξησή τους χρειάζεται διδασκαλία. Απαιτούν εμπειρία και χρόνο. Την κύρια ευθύνη έχει ο δάσκαλος. Με *τὸ* *πλεῖον* βέβαια φαίνεται ότι προφανώς υπάρχουν κι άλλοι παράγοντες που συμβάλλουν στη γένεση και επαύξησή τους.

4.    **ἠθικαὶ ἀρεταί**: οι λειτουργίες και ικανότητες της συναισθηματικής νοημοσύνης, της δυνατότητας του ανθρώπου να κατανοεί και να ρυθμίζει με σταθερό τρόπο τις συναισθηματικές του εκδηλώσεις, τη συμπεριφορά του στο πλαίσιο των σχέσεων μέσα στην οργανωμένη κοινωνία. Οι ηθικές αρετές λειτουργούν για το καλό του φορέα τους και της κοινωνίας. Αποβλέπουν στην ευτυχία, ατομική και συλλογική. Αντίθετές τους είναι οι κακίες. Παραδείγματα ηθικών αρετών που αναφέρει ο Αριστοτέλης: ἀνδρεία, πραότης, σωφροσύνη, ἐλευθεριότης, μεγαλοψυχία κ.ά. (Σχ. Φ. Υ.)

Θα μπορούσαμε σίγουρα να προσθέσουμε στις παραπάνω τη δικαιοσύνη.

Οι ηθικές αρετές σχετίζονται με το επιθυμητικόν, το μέρος της ψυχής που μετέχει και στο λόγον έχον και στο άλογον, αυτό που θα προσδιορίζαμε ως τον χαρακτήρα του ανθρώπου. Για την καλλιέργειά τους απαιτείται ο εθισμός. Όπως μας λέει ο φιλοσοφος η λέξη προέρχεται από  τη λέξη έθος, η οποία έχει ετυμολογική συγγένεια με τη λέξη ηθική και η ετυμολογική συγγένεια δηλώνει και σημασιολογική συγγένεια. Από αυτά συνάγουμε ότι χρειάζεται επίπονη προσωπική προσπάθεια και συνεπώς την κύρια ευθύνη έχει ο ίδιος ο άνθρωπος, ο «μαθητευόμενος» σε αυτές.

5.    1. ικανότητα, τελειότητα, υπεροχή σε κάθε τομέα· λέγεται ιδίως για τα προτερήματα ενός άνδρα, ανδρεία, γενναιότητα, εξαιρετική ικανότητα, […] 2. αριστοκρατική, ευγενική καταγωγή […] 3. […] δεξιότητα, ικανότητα, προτέρημα, υπεροχή σε οποιαδήποτε επαγγελματική ενασχόληση, […]· λέγεται για ζώα ή πράγματα 4. με ηθική υφή σημασία, καλοσύνη, ενάρετος και ηθικός χαρακτήρας …

<http://www.greek-language.gr/digitalResources/ancient_greek/tools/liddell-scott/search.html?lq=%E1%BC%80%CF%81%CE%B5%CF%84%CE%AE%5B%E1%BE%B0%5D>

Επομένως, δεν έχει καθαρά ηθικό περιεχόμενο, όπως στη ν.ε. Ο Αριστοτέλης μιλά για αρετή του αλόγου ή του ματιού, για παράδειγμα, ενώ, όταν μιλά για τις ηθικές αρετές, χρησιμοποιεί τον επιθετικό προσδιορισμό (ἠθικαί ἀρεταί).

6.    1ο επιχείρημα: Η αποδεικτέα θέση είναι: οὐδεμία  τῶν  ἠθικῶν  ἀρετῶν  φύσει  ἡμῖν  ἐγγίνεται. Ο φιλόσοφος ξεκινά τη σκέψη του λέγοντας ότι η λέξη ηθική συνδέεται με τη λέξη *ἔθος* (ἡ δ’ ἠθικὴ ἐξ ἔθους περιγίνεται, ὅθεν καὶ τοὔνομα ἔσχηκε μικρὸν παρεκκλῖνον ἀπὸ τοῦ ἔθους). Εδώ εννοείται η σκέψη ότι ο εθισμός προέρχεται από την επανάληψη όμοιων ενεργειών και σε καμία περίπτωση δεν προέρχεται από τη φύση. Άρα, οι ηθικές αρετές δεν υπάρχουν μέσα μας εκ φύσεως. Επαγωγικός συλλογισμός.

2ο επιχείρημα: Και εδώ η αποδεικτέα θέση είναι: οὐδεμία  τῶν  ἠθικῶν  ἀρετῶν  φύσει  ἡμῖν  ἐγγίνεται/Οὔτ’ ἄρα φύσει οὔτε παρὰ φύσιν ἐγ γίνονται αἱ ἀρεταί. Σε αυτό το σημείο αρχίζει τη σκέψη του λέγοντας ότι οι ιδιότητες αυτών που έχουμε εκ φύσεως δεν αλλάζουν με τον εθισμό (οὐθὲν γὰρ τῶν φύσει ὄντων ἄλλως ἐθίζεται). Εννοείται εδώ ότι η ηθική συμπεριφορά των ανθρώπων αλλάζει, είναι αποτέλεσμα του εθισμού και της επανάληψης (ἡ δ’ ἠθικὴ ἐξ ἔθους περιγίνεται). Άρα, οι ηθικές αρετές δεν υπάρχουν μέσα μας εκ φύσεως. Επαγωγικός συλλογισμός.

-      3ο επιχείρημα: Κι εδώ η αποδεικτέα θέση είναι: οὐδεμία  τῶν  ἠθικῶν  ἀρετῶν  φύσει  ἡμῖν  ἐγγίνεται. Εδώ ξεκινά λέγοντας ότι στα πράγματα που υπάρχουν εκ φύσεως προηγείται η δυνατότητα και ακολουθεί η ενέργεια [(Ἔτι  ὅσα  μὲν  φύσει  ἡμῖν  παραγίνεται,  τὰς  δυνάμεις  τούτων  πρότερον  κομιζόμεθα,  ὕστερον  δὲ  τὰς  ἐνεργείας  ἀποδίδομεν  (ὅπερ   ἐπὶ  τῶν  αἰσθήσεων  δῆλον·  οὐ  γὰρ  ἐκ  τοῦ   πολλάκις  ἰδεῖν  ἢ  πολλάκις  ἀκοῦσαι  τὰς  αἰσθήσεις  ἐλάβομεν,  ἀλλ’  ἀνάπαλιν  ἔχοντες  ἐχρησάμεθα,  οὐ  χρησάμενοι  ἔσχομεν)]. Συνεχίζει λέγοντας ότι στις ηθικές αρετές προηγείται η ενέργεια και ακολουθεί η κατάκτηση (τὰς δ’ ἀρετὰς λαμβάνομεν ἐνεργήσαντες πρότερον, ὥσπερ καὶ ἐπὶ τῶν ἄλλων τεχνῶν· ἃ γὰρ δεῖ μαθόντας ποιεῖν, ταῦτα ποιοῦντες μανθάνομεν, οἷον οἰκοδομοῦντες οἰκοδόμοι γίνονται καὶ κιθαρίζοντες κιθαρισταί· οὕτω δὴ καὶ τὰ μὲν δίκαια πράττοντες δίκαιοι γινόμεθα, τὰ δὲ σώφρονα σώφρονες, τὰ δ’ ἀνδρεῖα ἀνδρεῖοι). Άρα, οι ηθικές αρετές δεν υπάρχουν μέσα μας εκ φύσεως.

7.    Για να ενισχύσει το πρώτο επιχείρημα ο Αριστοτέλης χρησιμοποιεί το δεδομένο ότι η ετυμολογική συγγένεια συνεπάγεται και σημασιολογική συγγένεια. Στη συγκεκριμένη περίπτωση η λέξη  ἠθικὴ είναι ετυμολογικά συγγενής με τη λέξη ἔθος. Άρα, δεν υπάρχει εκ φύσεως, αλλά είναι αποτέλεσμα επανάληψης.

**ἔθος**: η συνήθεια. O Αριστοτέλης διακρίνει το ἔθος (τις διαμορφωμένες κοινωνικές συμπεριφορές και πρακτικές ενός ανθρώπου) από την φύσιν (τις δεδομένες βιολογικές/φυσιολογικές λειτουργίες του ανθρώπινου είδους). Το  ἔθος συνδέεται γενετικά με την επανάληψη ομοίων ενεργειών: ἔθει δὲ ὅσα διὰ τὸ πολλάκις πεποιηκέναι ποιοῦσιν (Ρητορική 1369b6­7). Στη διαμόρφωση του ἔθους έχει μεγάλη σημασία η νεανική ηλικία, όπως θα δούμε στην επόμενη Διδακτική Ενότητα. (Σχ. Φ. Υ.)

**ἡ δ’ ἠθικὴ ἐξ ἔθους περιγίνεται**: και στον Πλάτωνα συναντούμε την ίδια διδασκαλία: «ἐμφύεται πᾶσι... τὸ πᾶν ἦθος διὰ ἔθος». Λέει μάλιστα ο Πλάτωνας ότι ο άνθρωπος μπορεί να αποκτήσει κάποια ψυχικά χαρακτηριστικά ήδη από τα πρώτα στάδια της ανάπτυξής του. (Σχ. Φ. Λ.)

Για να ενισχύσει το δεύτερο επιχείρημα χρησιμοποιεί παραδείγματα. Είναι το παράδειγμα της πέτρας που από τη φύση της κινείται πάντα προς τα κάτω και της φωτιάς που από την φύση της κινείται προς τα πάνω πάντα. Όσο κι αν επιμείνει κάποιος δεν θα μπορούσε ποτέ να αλλάξει αυτούς τους εκ φύσεως τρόπους, σε αντίθεση με τα πράγματα που είναι αποτελέσματα του εθισμού και υπόκεινται σε αλλαγή.

**οἷον ὁ λίθος**: Όπως θα δούμε και παρακάτω, πολύ συχνά ο Αριστοτέλης χρησιμοποιεί απλά, συγκεκριμένα παραδείγματα για να ενισχύσει τον συλλογισμό του. (Σχ. Φ. Λ..)

**λίθος φύσει κάτω φερόμενος**: Σύμφωνα με τον Σταγειρίτη φιλόσοφο, η φυσική κίνηση των σωμάτων στον επίγειο και υποσελήνιο χώρο είναι πάντοτε ευθύγραμμη και συνδέεται με το βάρος τους· τα φύσει βαριά σώματα κινούνται προς το κέντρο του σύμπαντος ενώ τα φύσει ελαφριά προς την περιφέρειά του. Φύσει βαριά είναι εκείνα τα σώματα στη σύσταση των οποίων επικρατεί ένα από τα βαριά στοιχεία (η γη και το νερό), ενώ ελαφριά εκείνα τα σώματα όπου επικρατεί ελαφρό στοιχείο (ο αέρας και η φωτιά). (Σχ. Φ. Υ.)

**Επιπλέον, συσσωρεύει αποφατικές εκφράσεις (**οὐδεμία, οὐθὲν, οὐκ ἂν ἐθισθείη, οὐδ’ ἂν … ἐθίζῃ, οὐδὲ τὸ πῦρ, οὐδ’ ἄλλο οὐδὲν, Οὔτ’ ἄρα φύσει οὔτε παρὰ φύσιν), προκειμένου να ενισχύσει την απόψή του ότι η αρετή είναι αποτέλεσμα εθισμού, ανασκευάζοντας την αντίθετη θέση.

Για να ενισχύσει το 3ο του επιχείρημα και πάλι χρησιμοποιεί παραδείγματα. Για τα εκ φύσεως πράγματα χρησιμοποιεί το παράδειγμα των αισθήσεων. Στις αισθήσεις υπάρχει πρώτα η δυνατότητα και ακολουθεί η ενέργεια, δεν χρειάζεται δηλαδή κάποιος να δει ή να ακούσει πρώτα πολλές φορές ‘ώστε να αποκτήσει την ικανότητα ύστερα να βλέπει και να ακούει. Αντίθετα, στα εξ έθους προηγείται η  ενέργεια και ακολουθεί η δυνατότητα, όπως συμβαίνει με τις τέχνες του οικοδόμου ή του κιθαριστή και τις αρετές, όπως της δικαιοσύνης, της σωφροσύνης και της ανδρείας.

**δύναμις–ἐνέργεια**: Είναι θεμελιώδης στη φιλοσοφία του Αριστοτέλη η διάκριση –συχνά αντιθετική– των εννοιών δύναμις και ἐνέργεια. Δύναμις είναι η δυνατότητα που έχει ένα πράγμα ή ένα ον να γίνει ή να κάνει κάτι, ενώ η ἐνέργεια είναι η (μεταγενέστερη) πραγμάτωση αυτής της δυνατότητας· π.χ. ο χαλκός είναι δυνάμει ανδριάντας. Ο Αριστοτέλης θεωρεί ότι η ενέργεια (πραγμάτωση) είναι πιο σημαντική από τη δυνατότητα. (Σχ. Φ. Υ.)

8.    **φύσει–παρά φύσιν**: Η τυποποιημένη δοτική φύσει δηλώνει συμφωνία ή αιτία (συνώνυμη η έκφραση κατὰ φύσιν). Σύμφωνο με τη φύση ή οφειλόμενο σε αυτήν είναι ό,τι γίνεται πάντα (ή σχεδόν πάντα) με τον ίδιο τρόπο και αφορά μια μεγάλη ομάδα ομοειδών όντων ή φαινομένων: πάντα τὰ φύσει ἢ αἰεὶ οὕτω γίγνεται ἢ ὡς ἐπὶ τὸ πολύ (Φυσικά 198b35­36). Παρὰ φύσιν είναι οποιαδήποτε διεργασία, λειτουργία ή κίνηση παραβιάζει τη φυσική νομοτέλεια (την ομοιότροπη ή σχεδόν ομοιότροπη επανάληψη λειτουργιών και φαινομένων). Γι’ αυτό και το παρὰ φύσιν προϋποθέτει συχνά τον εξαναγκασμό, τη βία ή την ανθρώπινη απόπειρα να αναιρεθεί η φυσική τάξη. (Σχ. Φ. Υ.)

Ο άνθρωπος γεννιέται με την προδιάθεση να δεχτεί τις αρετές. Γι’ αυτό η γένεσή τους δεν είναι αντίθετη στη φύση. Βέβαια, δεν υπάρχουν ούτε εκ φύσεως, γι’ αυτό και χρειάζεται η επανάληψη και ο εθισμός, ώστε να φτάσει ο άνθρωπος στην τελείωση, στην εκπλήρωση του σκοπού. Για να κατακτήσει, λοιπόν, ο άνθρωπος την ηθική αρετή είναι αναγκαία η προαίρεση, η προσωπική επιλογή δηλαδή, και η συνεχής προσπάθειά του στη συνέχεια.

9.    **οὐδεμία... ἐγγίνεται**: Ο Αριστοτέλης απορρίπτει εδώ την αριστοκρατική διδασκαλία ότι η αρετή είναι δώρο της φύσης, που τελεσίδικα δίνεται ή όχι από τη γέννησή του στον άνθρωπο. (Σχ. Φ. Λ. )

Η παλιά αυτή αριστοκρατική αντίληψη φαίνεται στα λόγια της Αντιγόνης προς την Ισμήνη: καὶ δείξεις τάχα εἴτ' εὐγενὴς πέφυκας, εἴτ' ἐσθλῶν κακή. Και ο Πλάτωνας πίστευε ότι η φύση συντελεί σημαντικά στην επιλογή του άριστου βίου. Βέβαια, δεν πρέπει να ξεχνάμε ότι και για τον Αριστοτέλη η ύψιστη ευδαιμονία είναι ανέφικτη για τον απλό άνθρωπο και τον δούλο, άρα και η ηθική του Αριστοτέλη είναι σε κάποιο βαθμό αριστοκρατική. Με τις θέσεις του αυτές ο Αριστοτέλης γεφυρώνει κατά κάποιο τρόπο τις απόψεις που αντιμετώπιζαν την αρετή ως κληρονομικό χάρισμα λίγων και τις απόψεις κυρίως κάποιων από τους σοφιστές, οι οποίοι θεωρούσαν την αρετή ως μια σύμβαση μεταξύ των ανθρώπων η οποία είναι αντίθετη στη φυσική προδιάθεση του ανθρώπου.

10. **τελειουμένοις**: και σε άλλο έργο του ο Αριστοτέλης λέει πως η αρετή είναι τελείωσίς τις. θεωρεί δηλαδή ότι ο άνθρωπος ολοκληρώνεται, γίνεται τέλειος, με την απόκτηση της αρετής, εκπληρώνοντας έτσι τον σκοπό (τέλος) της ύπαρξής του. «...οἷς ὑπάρχει τὸ τέλος, σπουδαῖον <ὄν>, ταῦτα λέγεται τέλεια. κατὰ γὰρ τὸ ἔχειν τὸ τέλος τέλεια». (Σχ. Φ. Λ.)

Κατά τον Αριστοτέλη, τέλεια είναι αυτά που έχουν φτάσει στο τέλος τους, στην πιο αξιόλογη στιγμή τους και λέγονται τέλεια, γιατί έχουν εκπληρώσει τον σκοπό που η φύση προόριζε για αυτά. Για τον φιλόσοφο η αρετή είναι τελείωση, δηλαδή ολοκλήρωση, αφού αυτή οδηγεί στην ευδαιμονία, τον ανώτερο σκοπό του ανθρώπου και των πολιτικών κοινωνιών. Η ηθική του Αριστοτέλη είναι τελολογική.

11.  ἔχοντες: σύγχρονο, οὐ  χρησάμενοι: προτερόχρονο. Δηλώνεται ότι η χρήση των αισθήσεων γίνεται ταυτόχρονα με την κατοχή τους. ἐνεργήσαντες: προτερόχρονο, μαθόντας: προτερόχρονο: Δείχνουν ότι για την κατάκτηση μιας αρετής είναι αναγκαίο να προηγηθεί η αντίστοιχη πράξη. ποιοῦντες: σύγχρονο, οἰκοδομοῦντες: σύγχρονο, κιθαρίζοντες: σύγχρονο, πράττοντες: Δείχνουν ότι η κατάκτηση των αρετών είναι μια συνεχιζόμενη, εξελικτική και διαδικασία που στηρίζεται στην επανάληψη.

12. Τονίζει ότι είναι αδύνατος ο εθισμός σε ό,τι υπάρχει εκ φύσεως.

13. Έχει μεταβατική και προσθετική σημασία, αφού ο φιλόσοφος θα προσθέσει ένα νέο επιχείρημα για να αποδείξει τη θέση που απέδειξε και πριν, ότι δηλαδή οι ηθικές αρετές δεν υπάρχουν μέσα μας εκ φύσεως.

14. Το επίρρημα αναφέρεται στις αισθήσεις. Εκεί δεν είναι αναγκαία η πολλαπλή επανάληψη. Συμπεραίνουμε έτσι ότι είναι αναγκαία στις αρετές και στις τέχνες.

15. Κυρίως χρησιμοποιεί το α’ πληθυντικό πρόσωπο. Όταν όμως μιλά για τις τέχνες χρησιμοποιεί το γ’ πληθυντικό. Ίσως αυτό να είναι στοιχείο προφορικότητας. Εξάλλου, γνωρίζουμε ότι τα κείμενα που μελετάμε είναι οι προσωπικές σημειώσεις του Αριστοτέλη. Ίσως προσπαθεί να δώσει ποικιλία στον λόγο του. Ίσως, τέλος, να χρησιμοποιεί το γ’ πληθυντικό για τις τέχνες, επειδή δεν τοποθετεί τον εαυτό του στους τεχνίτες.

16. Ο Αριστοτέλης δεν τοποθετεί τις αρετές στις τέχνες. Ίσως είναι κι αυτό ένα στοιχείο προφορικότητας ή ίσως «παρασύρεται» ο φιλόσοφος σε αυτή την αναλογία επειδή και στις αρετές και στις τέχνες ακολουθείται η ίδια διαδικασία.

17. Ο Αριστοτέλης λέει ότι κάποιος γίνεται ενάρετος, όταν κάνει ενάρετες πράξεις. Μοιάζει να ενέχει παραδοξότητα αυτή  η σκέψη, αλλά αυτή η αρχική εντύπωση αναιρείται αν καταλάβουμε ότι το δυνάμει στην περίπτωση των ηθικών αρετών εκδηλώνεται με πράξεις -αυτές είναι πράξεις άσκησης σε μία αρετή- όπως και το ενεργεία, μόνο που τώρα αυτές οι πράξεις αυτές είναι πράξεις εφαρμογής της συγκεκριμένης αρετής, ενώ αυτή έχει ήδη κατακτηθεί κι έχει γίνει μόνιμο στοιχείο του χαρακτήρα.

18. Είναι οι αντιθέσεις φύσει - ἀρεταί και πρότερον - ὕστερον,  οι αναλογίες ὥσπερ  καὶ…,  οἷον  οἰκοδομοῦντες …,  οὕτω  δὴ…., τα παραδείγματα (της πέτρας και της φωτιάς, των αισθήσεων, των τεχνών και των αρετών) και η επιλογή σύστοιχου αντικειμένου και κατηγορουμένου με ομόρριζες λέξεις που δίνει έμφαση στις τρεις ηθικές αρετές, τη δικαιοσύνη, τη σωφροσύνη και την ανδρεία.

19. Σχήμα άρσης και θέσης: οὐ  γὰρ  ἐκ  τοῦ   πολλάκις  ἰδεῖν  ἢ  πολλάκις  ἀκοῦσαι  τὰς  αἰσθήσεις  ἐλάβομεν,  ἀλλ’  ἀνάπαλιν  ἔχοντες  ἐχρησάμεθα

Σχήμα εξ αναλόγου: τὰς δ’ ἀρετὰς λαμβάνομεν ἐνεργήσαντες πρότερον, ὥσπερ καὶ ἐπὶ τῶν ἄλλων τεχνῶν (ενν. ἐνεργοῦμεν)

Σχήμα από κοινού: οἰκοδομοῦντες οἰκοδόμοι γίνονται καὶ κιθαρίζοντες κιθαρισταί (ενν. γίνονται) / τὰ μὲν δίκαια πράττοντες δίκαιοι γινόμεθα, τὰ δὲ σώφρονα (ενν. πράττοντες)  σώφρονες, τὰ δ’ ἀνδρεῖα ἀνδρεῖοι (ενν. γινόμεθα).

Το ύφος του Αριστοτέλη χαρακτηρίζεται από λιτότητα και σαφήνεια. Κυριαρχεί η αναφορική λειτουργία της γλώσσας και ο τόνος είναι επιστημονικός.

20.Ο Αριστοτέλης, ως γνήσιος επιστήμονας, κατά διαστήματα διατυπώνει ή αναδιατυπώνει τα συμπεράσματά του, καθιστώντας έτσι σαφή την πορεία της σκέψης του.

21. Ο Αριστοτέλης δεν αρκείται μόνο σε θεωρητικές τοποθετήσεις, αλλά αξιοποιεί παραδείγματα και παρατηρήσεις της καθημερινής ζωής, για να στηρίξει τον θεωρητικό του στοχασμό και τα επιχειρήματά του. Αξιοποιεί την εμπειρική μέθοδο όχι μόνο στη μελέτη των φυσικών επιστημών, με τις οποίες ασχολήθηκε, αλλά και στην καθαρή φιλοσοφική σκέψη.

22.Ένας από τους σκοπούς της παιδείας είναι η καλλιέργεια ηθικών αρετών.

23.Όλα τα είδη ζώων και φυτών είναι αναγκαία για την ισορροπία της φύσης.

24.Τα κοινά σημεία εντοπίζονται στο γεγονός ότι η αρετή αποδεικνύεται με αντίστοιχες ενέργειες και στην απουσία της ανάγκης της διδασκαλίας.

**ΔΙΔΑΚΤΙΚΗ ΕΝΟΤΗΤΑ 13**

**Η ηθική αρετή και η ηθική πράξη**

**Εισαγωγικό σημείωμα φακέλου υλικού**

Ο Αριστοτέλης έδειξε ότι οι ηθικές αρετές δεν είναι ούτε έμφυτες ούτε ενάντιες στη φύση του ανθρώπου, αλλά είναι επίκτητες. Υπάρχει η δυνατότητα να αποκτηθούν και να τελειοποιηθούν, πράγμα που συμβαίνει με την επανάληψη όμοιων ενεργειών και τη συνήθεια (ἔθος). Έτσι, η αρετή (ή η κακία) είναι κάτι που αποκτά στη ζωή του ο άνθρωπος και έκτοτε το έχει και τον χαρακτηρίζει (ἕξις). Για τον Αριστοτέλη, η έξη της αρετής (ή της κακίας) δεν είναι αφηρημένα μία στατική ενδοψυχική κατάσταση, αλλά συγκεκριμένη και συνειδητή επιλογή τρόπου ζωής, η οποία εκδηλώνεται έμπρακτα. Το πεδίο εφαρμογής της αρετής (ή της κακίας) είναι οι συναισθηματικές με τα βολές (πάθη) που βιώνει ο άνθρωπος ως μέλος της κοινωνίας αλλά και οι καθημερινές ανθρώπινες σχέσεις. Η αριστοτελική ηθική είναι πολιτική ηθική.

**Ποιος είναι ο ρόλος του καί (Μαρτυρεῖ δὲ καὶ τὸ γινόμενον);**

Προστίθεται ένα νέο επιχείρημα για το προηγούμενο συμπέρασμα: Η αρετή δεν υπάρχει εκ φύσεως, αλλά είναι αποτέλεσμα εθισμού.

Το επιχείρημα είναι παρμένο από τον χώρο της πόλης και της πολιτικής. Πρόκειται για εμπειρική απόδειξη.

Η σκέψη του φιλόσοφου ξεκινά από τη θέση ότι οι νομοθέτες κάνουν τους πολίτες καλούς με τον εθισμό (οἱ γὰρ νομοθέται τοὺς πολίτας ἐθίζοντες ποιοῦσιν ἀγαθούς, καὶ τὸ μὲν βούλημα παντὸς νομοθέτου τοῦτ ’ ἐστίν). Σε αυτό το σημείο εννοείται η σκέψη ότι, αν δεν συνέβαινε αυτό και η αρετή υπήρχε εκ φύσεως, δεν θα είχε κανένα νόημα η προσπάθεια των νομοθετών. Άρα, Η αρετή δεν είναι έμφυτη, αλλά αποτέλεσμα εθισμού και όμοιων ενεργειών.

**Ποια γενικότερη αντίληψη των αρχαίων Ελλήνων δείχνει το παράδειγμα των νομοθετών;**

Για τους αρχαίους Έλληνες το άτομο δεν λειτουργούσε αποκλειστικά για τον εαυτό του, αλλά για χάρη του κοινού καλού και συνόλου. Με τον ίδιο τρόπο λειτουργούσαν και οι νομοθέτες. Κυρίαρχη ιδιότητα στην αρχαία Ελλάδα ήταν αυτή του πολίτη.

**Ποια διάκριση των πολιτευμάτων κάνει ο Αριστοτέλης;**

Ο Αριστοτέλης διακρίνει τα πολιτεύματα σε καλά και λιγότερο καλά. Το επίθετο φαῦλος σε αυτή την περίπτωση δεν σημαίνει ούτε κακός ούτε ευτελής. Για τον Αριστοτέλη δεν υπάρχουν κακά πολιτεύματα. Αυτό συμβαίνει, επειδή στόχος των νομοθετών είναι να ασκηθούν οι πολίτες στην αρετή, ώστε να φτάσουν στην ευδαιμονία.

Κριτήριο, για να διακριθούν τα πολιτεύματα είναι ο βαθμός επιτυχίας του έργου των νομοθετών. Αυτό θα γίνει μέσα από τη θέσπιση ορθών νόμων, οι οποίοι θα μπορούν να οδηγήσουν τους πολίτες στην αρετή και άρα στην ευδαιμονία.

Αρχικά, αυτή η αναφορά στα πολιτεύματα από τον Αριστοτέλη μοιάζει με παρέκβαση, ωστόσο μέσω αυτής γίνεται η σύνδεση των πολιτευμάτων με την αρετή. Το επιβεβαιώνει και το κλείσιμο του παραδείγματος με τα επίθετα “ἀγαθὴ φαύλης”, ενώ η σωστή σειρά των λέξεων θα ήταν: καὶ διαφέρει τούτῳ πολιτεία ἀγαθὴ πολιτείας φαύλης. Βέβαια, αυτό αποτελεί και στοιχείο προφορικότητας, λόγω της διάσωσης των προσωπικών σημειώσεων του Αριστοτέλη.

**πολιτεία πολιτείας ἀγαθὴ φαύλης:**Ο Αριστοτέλης συνήθως κάνει διάκριση ανάμεσα στα ορθά πολιτεύματα και τις παρεκβάσεις τους, δηλαδή τις εκτροπές από αυτά. Αυτή τη διάκριση θα τη συναντήσουμε παρακάτω, στις ενότητες από τα Πολιτικά. Εδώ όμως δεν αναφέρεται σ’ αυτό. εδώ προϋποτίθεται ότι ο νομοθέτης επιδιώκει σε κάθε περίπτωση το καλό των πολιτών. απλώς μπορεί να μην έχει πάντοτε επιτυχία στον στόχο του αυτόν. Παρόμοια, σε άλλο χωρίο των Ηθικών Νικομαχείων, ο Αριστοτέλης κάνει λόγο για νόμο που είναι κείμενος ὀρθῶς και έχει επιτυχία, και για νόμο ἀπεσχεδιασμένον (δηλαδή προχειροφτιαγμένο), που δεν έχει επιτυχία. (Σχ. Φ. Λ.)

**Ποια η σημασία του νόμου για τους αρχαίους Έλληνες;**

**νόμος:**Αποτελεί πάγια αντίληψη των αρχαίων Ελλήνων ότι ο νόμος δεν αποβλέπει απλώς στην αποτροπή και τιμωρία των παραβατικών συμπερι φορών, αλλά παιδαγωγεί διά βίου τους πολίτες και τους οδηγεί σε επαινετές συμπεριφορές. Αυτή είναι και η θέση του Αριστοτέλη: ὁ νομοθέτης οὐκ ἐᾷ τὰ φαῦλα πράττειν, τὰ δὲ καλὰ καὶ σπουδαῖα κελεύει (Ἠθικὰ Μεγάλα, 1.9.9.2­3, 1187a14­15). Με αυτό τον τρόπο ο νόμος λειτουργεί ως ισχυρός παράγοντας ενότητας και συνοχής μέσα στην κοινωνία. (Σχ. Φ. Υ)

Στη φράση Οἱ γὰρ νομοθέται τοὺς πολίτας ἐθίζοντες ποιοῦσιν ἀγαθούς το βάρος πέφτει στη μετοχή ἐθίζοντες. Αυτό γίνεται μέσα από την επιβράβευση των πολιτών που τηρούν τους νόμους και την τιμωρία αυτών που τους παραβαίνουν. Αυτό μάλιστα συμβαίνει περισσότερο στις δημοκρατικές κοινωνίες, στις οποίες ο νόμος είναι μια διά βίου παιδεία στην αρετή.

**Ποιος ο ρόλος του Ἔτι;**

Προσθέτει ένα νέο επιχείρημα.

**Ποιο το νέο επιχείρημα;**

Ο Αριστοτέλης ξεκινά τη σκέψη του με τα παραδείγματα των τεχνών. Παίζοντας κιθάρα γίνονται και οι καλοί και οι κακοί κιθαριστές. Χτίζοντας γίνονται και οι καλοί και οι κακοί οικοδόμοι. Το ίδιο συμβαίνει με όλες τις τέχνες. Άρα, η αρετή είναι προϊόν εθισμού και η ποιότητά της εξαρτάται από την ποιότητα του εθισμού που την προκαλεί (Ἔτι ἐκ τῶν αὐτῶν καὶ διὰ τῶν αὐτῶν καὶ γίνεται πᾶσα ἀρετὴ καὶ φθείρεται, ὁμοίως δὲ καὶ τέχνη).

Η διαδικασία δόμησης και αποδόμησης της αρετής ενισχύει το επιχείρημα ότι αυτή δεν υπάρχει εκ φύσεως, αλλά είναι επίκτητη.

Πρόκειται για επαγωγικό συλλογισμό, στο οποίο θεμελιώδη θέση έχει το αντιθετικό φιλοσοφικό ζεύγος “γένεσις – φθορά”. Για τον Αριστοτέλη η φυσική διαδικασία έχει ως εξής: γένεση ◊ αύξηση ◊ τελείωση ◊ παρακμή ◊ φθορά. Το ίδιο ακριβώς συμβαίνει και στις αρετές.

**γίνεται... φθείρεται...:** Οι έννοιες αυτές αποτελούν θεμελιώδες αντιθετικό ζεύγος ήδη από τις απαρχές της φιλοσοφικής σκέψης (κι ένα έργο του Αριστοτέλη έχει τον τίτλο Περὶ γενέσεως καὶ φθορᾶς). (Σχ. Φ. Λ.)

**Ποια η σημασία της λέξης “τέχνη”;**

**τέχνη:**σύνολο γνώσεων και δεξιοτήτων που επιτρέπουν στον συγκεκριμένο κάτοχό τους να παράγει μορ φές, τεχνικά δημιουργήματα. Υπό αυτήν την έννοια, δηλώνει ο Αριστοτέλης, η τέχνη μιμείται τη φύση· κοινός παράγοντας που τις συνδέει είναι η ύπαρξη κάποιας δημιουργικής λογικής. Έτσι, τεχνίτης δεν είναι μόνο ο καλλιτέχνης αλλά γενικότερα ο δημιουργός, και προϊόντα της τέχνης όχι μόνο τα καλλιτεχνικά έργα αλλά όλα τα δημιουργήματα του τεχνίτη. (Σχ. Φ. Υ.)

**Να συγκρίνετε τη χρήση των παραδειγμάτων των τεχνών με αυτή της προηγούμενης ενότητας**

Στην προηγούμενη ενότητα είχε πει ότι, όπως στις τέχνες (κιθαρική, οικοδομική) απαιτείται εθισμός, έτσι και στις αρετές.

Σε αυτή την ενότητα λέει ότι, όπως στις τέχνες έχει σημασία η καλή εξάσκηση ή η κακή για την ποιότητα της ιδιότητας που αποκτιέται, η οποία είναι επίκτητη και άρα και αλλάζει και έχει διαβαθμίσεις, το ίδιο συμβαίνει και στις αρετές.

**Ποιος ο ρόλος του δασκάλου;**

Είναι απαραίτητη η συμβολή του δασκάλου και της διδασκαλίας, καθώς η οποιαδήποτε ικανότητα/δεξιότητα, αλλά και η ηθική ποιότητα κάθε ανθρώπου δεν αποκτιέται απλώς από την άσκηση, αλλά από την ποιότητα της άσκησης. Ο δάσκαλος είναι αυτός που θα παρακολουθήσει και θα καθοδηγήσει τους ανθρώπους στο σωστό εθισμό. Ο ρόλος του δασκάλου δεν είναι μόνο η παροχή γνώσεων, αλλά και η διδασκαλία των κανόνων της αρετής και η υπόδειξη του σωστού και του λάθους, ώστε οι μαθητές να επαναλαμβάνουν αυτούς τους κανόνες μέχρι οι ορθοί τρόποι συμπεριφοράς να γίνουν μόνιμα στοιχεία του χαρακτήρα. (Με αυτή την έννοια δεν υπάρχει αντίφαση με όσα είχε πει ο φιλόσοφος στη 12η ενότητα).

Ως δάσκαλος λειτουργεί και ο νομοθέτης. Αυτός με τους σωστούς νόμους θα καθορίσει τους κανόνες της ενάρετης συμπεριφοράς.

Ουσιαστικά, πρόκειται για ένα επιπλέον επιχείρημα ότι οι ηθικές αρετές δεν υπάρχουν εκ φύσεως. Αν ήταν έμφυτες, δεν θα χρειαζόταν ο δάσκαλος.

Εἰ γὰρ μὴ οὕτως εἶχεν, οὐδὲν ἂν ἔδει τοῦ διδάξοντος, λέει ο Αριστοτέλης. Μέσα από έναν υποθετικό λόγο του αντίθετου του πραγματικού διά της εις άτοπον απαγωγής ο Αριστοτέλης επιχειρηματολογεί υπέρ του επίκτητου χαρακτήρα της αρετής από τη μια και υπέρ της σημαντικότητας του ρόλου του δασκάλου στον εθισμό στην αρετή από την άλλη.

**Ποιος ο ρόλος του Οὕτω δὴ καί**

Εισάγει ένα νέο επιχείρημα.

Το τροπικό επίρρημα *Οὕτω*είναι ομοιωματικό προς τα προηγούμενα. Δηλώνει αναλογία: όπως για τις τέχνες χρειάζεται επανάληψη όμοιων ενεργειών, το ίδιο συμβαίνει και στις ηθικές αρετές.

*δὴ***:**συμπερασματικός σύνδεσμος που ανακεφαλαιώνει τα προηγούμενα.

*καί***:**μεταβατικός, εισάγει ένα νέο επιχείρημα για την ποιότητα του εθισμού στις ηθικές αρετές.

**Ποιος ο ρόλος των παραδειγμάτων των αρετών;**

Ο Αριστοτέλης χρησιμοποιεί τρία παραδείγματα για να στηρίξει με αυτά τη θέση ότι οι αρετές αποκτούνται με τον εθισμό και ότι η ποιότητά τους εξαρτάται από την ποιότητα του εθισμού.

Πρόκειται για αρετές που συνδέονται με τον τρόπο που οι άνθρωποι συναλλάσσονται μεταξύ τους (κοινωνικές σχέσεις), αντιμετωπίζουν τις δύσκολες καταστάσεις και διαχειρίζονται τις επιθυμίες και την οργή τους.

Υπάρχουν δύο αντίθετοι τρόποι συμπεριφοράς:: Ο ένας οδηγεί στην κατάκτηση της ηθικής αρετής, ο άλλος όχι.

|  |  |
| --- | --- |
| **Τομείς Συμπεριφοράς** | **Μόνιμα στοιχεία του χαρακτήρα** |
| Κοινωνικές σχέσεις | Α) δίκαιοι  Β) άδικοι |
| Καταστάσεις που ενέχουν το στοιχείο του φόβου | Α) ανδρείοι  Β) δειλοί |
| Επιθυμίες | Α) σώφρονες  Β) ακόλαστοι |
| Οργή | Α) πράοι  Β) οργίλοι |

**συναλλάγματα**: όλων των μορφών οι συναλλαγές, συμβόλαια, συμφωνίες, πρωτίστως οι οικονομικές. Αυτού του είδους οι σχέσεις των συμπολιτών μεταξύ τους δεν είναι για τον Σταγειρίτη ένα επιμέρους ή περιορισμένης σημασίας ζήτημα μέσα στην κοινωνία. Είναι η συγκεκριμενοποίηση της ἀλλαγῆς, της ανταλλακτικής σχέσης μεταξύ των συμπολιτών. Και η σχέση αυτή είναι ιδρυτική και συστατική για την κοινωνία. Επιτυγχάνεται, κατεξοχήν, με τον εξισωτικό για τα προϊόντα και τις υπηρεσίες ρόλο του νομίσματος (χρήματος). Βλ. Ἠθικὰ Νικομάχεια 1133b17­18: οὔτε γὰρ ἂν μὴ οὔσης ἀλλαγῆς κοινωνία ἦν, οὔτ’ ἀλλαγὴ ἰσότητος μὴ οὔσης, οὔτ’ ἰσότης μὴ οὔσης συμμετρίας [: γιατί αν δεν υπήρχε ανταλλαγή, δεν θα υπήρχαν σχέσεις μεταξύ των ανθρώπων· ούτε ανταλλαγή θα υπήρχε, αν δεν υπήρχε ισότητα· ούτε ισότητα, αν όλα τα αγαθά δεν μπορούσαν να μετρηθούν με ένα κοινό μέτρο –μετάφραση Δ. Λυπουρλής]. Κατά προέκταση, τα συναλλάγματα είναι ένα σημαντικό πεδίο ανάπτυξης και εμφάνισης ηθικών σχέσεων. (Σχ. Φ. Υ.)

**δεινά** (δέδοικα/δέδια, δέος): όλα όσα προκαλούν φόβο (φοβερά). Ως προς το πάθος του φόβου συναντώνται οι ηθικές στάσεις (ἕξεις) της ανδρείας, της δειλίας και του θράσους (και οι αντίστοιχοι ανθρώ πινοι τύποι). Βλ. Ἠθικὰ Νικομάχεια 1104a20­22: ὅ τε γὰρ πάντα φεύγων καὶ φοβούμενος καὶ μηδὲν ὑπομένων δειλὸς γίνεται, ὅ τε μηδὲν ὅλως φοβούμενος ἀλλὰ πρὸς πάντα βαδίζων θρασύς [: πραγματικά, ο άνθρωπος που συστηματικά τρέπεται σε φυγή μπροστά στο καθετί, γίνεται δειλός· ο άνθρωπος, από την άλλη, που δεν φοβάται τίποτε και βγαίνει να αντιμετωπίζει το καθετί, γίνεται απόκοτος]· και 1104b1­3: ἐθιζόμενοι γὰρ καταφρονεῖν τῶν φοβερῶν καὶ ὑπομένειν αὐτὰ γινόμεθα ἀνδρεῖοι, καὶ γενόμενοι μάλιστα δυνησόμεθα ὑπομένειν τὰ φοβερά [: αποκτώντας σιγά σιγά τη συνήθεια να περιφρονούμε τα πράγματα που προκαλούν φόβο και να τα αντιμετωπίζουμε, γινόμαστε ανδρείοι, και όταν γίνουμε, έχουμε πια σε πολύ μεγάλο βαθμό τη δύναμη να τα αντιμετωπίζουμε – μετάφραση Δ. Λυπουρλής]. (Σχ. Φ. Υ.)

**ἐπιθυμία**: Είναι βασική βιολογική και ψυχολογική λειτουργία του ανθρώπου: κυριότερες μορφές της είναι στον Αριστοτέλη η επιθυμία για τροφές και η σεξουαλική επιθυμία. Ως τέτοια η ἐπιθυμία είναι από ηθική άποψη ουδέτερη. Η διαχείρισή της όμως, τονίζει ο φιλόσοφος, έχει μεγάλη σημασία. Άνθρωποι που δεν μπορούν καθόλου να ελέγξουν τις επιθυμίες τους χαρακτηρίζονται ἀκόλαστοι, ενώ στο άλλο άκρο, της παντελούς αδιαφορίας, βρίσκονται οι ἀναίσθητοι· στη μέση βρίσκονται οι σώφρονες, όσοι δηλαδή διατηρούν σώας τας φρένας και ελέγχουν λογικά τις επιθυμίες τους. (Σχ. Φ. Υ.)

**ὀργή**: Σύμφωνα με τη διδασκαλία της Ρητορικής (1378a κ.ε.), η ὀργὴ είναι η δυνατή επιθυμία να πάρουμε εκδίκηση για μια συμπεριφορά που εκτιμούμε ότι απαξίωσε εμάς προσωπικά ή τους οικείους μας· η απαξίωση αυτή μας προκαλεί βέβαια στενοχώρια, πόσο μάλλον όταν είναι (ή θεωρούμε πως είναι) τελείως ανάρμοστη και αδικαιολόγητη. Η οργή στρέφεται κάθε φορά ενάντια σε συγκεκριμένα πρόσωπα. Στο πάθος της οργής αντιστοιχούν οι εξής ηθικές στάσεις: ὀργιλότης, ἀναισθησία, πραότης (και οι αντίστοιχοι ανθρώπινοι τύποι).(Σχ. Φ. Υ.)

**ἐκ τῶν ὁμοίων ἐνεργειών αἱ ἕξεις γίνονται:** Όπως διαβάζουμε αλλού στα Ηθικά Νικομάχεια, συμβαίνει και το αντίστροφο: οι έξεις γίνονται η πηγή των αντίστοιχων ενεργειών, και έτσι δημιουργείται ένας κύκλος. Ας πάρουμε ως παράδειγμα την ανδρεία: συνηθίζοντας να περιφρονούμε τους κινδύνους γινόμαστε ανδρείοι, και, αφού γίνουμε ανδρείοι, μπορούμε να αντιμετωπίζουμε ακόμη καλύτερα αυτά που προκαλούν φόβο. (Σχ. Φ. Λ.)

**ἐν αὐτοῖς: Πού αναφέρεται η αντωνυμία;**

Η αντωνυμία είναι ουδετέρου γένους. Ο εμπρόθετος αναφέρεται στους τομείς συμπεριφοράς (συναλλαγές, δεινά, επιθυμίες, οργή) και όχι στους ανθρώπους.

**Ποιος ο ρόλος της χρήσης των ενεστώτων πράττοντες, γινόμεθα, ἐθιζόμενοι, γίνονται;**

Οι ρηματικοί τύποι αναφέρονται σε πράξεις, δηλώνουν ενέργεια. Ο ενεστώτας συγχρόνως δηλώνει επανάληψη. Αυτό σημαίνει ότι η κατάκτηση της αρετής γίνεται βαθμιαία και δεν υπάρχουν εκ φύσεως οι έξεις, όπως και οι αρετές, αλλά είναι αποτέλεσμα ενεργειών.

**Ποιος ο χαρακτήρας των ηθικών αρετών;**

Οι ηθικές αρετές έχουν κοινωνικό χαρακτήρα. Αυτό συμβαίνει γιατί οι αρετές σχετίζονται με καθημερινές δραστηριότητες των ανθρώπων, έχουν αντίκτυπο στον κοινωνικό περίγυρο, ρυθμίζουν τις διαπροσωπικές σχέσεις, η κοινωνία είναι αυτή που θα κρίνει και θα αξιολογήσει ποια πράξη ή ποιος άνθρωπος είναι ηθικός, μόνο αν ο άνθρωπος διέπεται από ηθικές αρετές μπορεί να λειτουργήσει σωστά μέσα στην πόλη ως πολίτης και ως πολιτικός, κριτήριο της κατοχής της αρετής είναι η στάση απέναντι στο νόμο.

**Ποιο νέο επιχείρημα προσθέτει ο φιλόσοφος;**

Ο φιλόσοφος πιστεύει ότι στις συναλλαγές τους με τους άλλους ανθρώπους άλλοι γίνονται δίκαιοι και άλλοι άδικοι, ανάλογα με τον τρόπο συμπεριφοράς τους, στις δύσκολες καταστάσεις, άλλοι ανδρείοι και άλλοι δειλοί, στις επιθυμίες άλλοι σώφρονες και άλλοι ακόλαστοι και σ**τ**ην οργή άλλοι πράοι και άλλοι οργίλοι. Άρα τα μόνιμα στοιχεία του χαρακτήρα μας είτε καλά είτε κακά, διαμορφώνονται με την επανάληψη όμοιων ενεργειών και γι’ αυτό οι ενέργειες πρέπει να έχουν συγκεκριμένη ποιότητα (καὶ ἑνὶ δὴ λόγῳ ἐκ τῶν ὁμοίων ἐνεργειῶν αἱ ἕξεις γίνονται. διὸ δεῖ τὰς ἐνεργείας ποιὰς ἀποδιδόναι. κατὰ γὰρ τὰς τούτων διαφορὰς ἀκολουθοῦσιν αἱ ἕξεις)

**Ποιο το περιεχόμενο του όρου *ἕξεις***

Η λέξη είναι παράγωγη του ρήματος έχω. Η αρχική της σημασία είναι να κατέχει κανείς συνέχεια αυτό που έχει αποκτήσει. Ο Αριστοτέλης τη χρησιμοποιεί με ηθικό περιεχόμενο και δηλώνει τα μόνιμα στοιχεία του χαρακτήρα τα οποία αποκτώνται με άσκηση και επανάληψη όμοιων ενεργειών. Οι έξεις είναι ένα από τα γινόμενα εν τη ψυχή. Τα άλλα δύο είναι τα πάθη και οι δυνάμεις. Πάθη είναι όσα έχουν ως αποτέλεσμα την ευχαρίστηση ή τη δυσαρέσκεια (επιθυμία, οργή, φόβος…). Δυνάμεις είναι οι δυνατότητες συμμετοχής στα πάθη. Αυτά τα δύο όμως δεν αρκούν για να χαρακτηριστεί κάποιος καλός ή κακός, γιατί πρέπει να γίνουν μόνιμα στοιχεία του χαρακτήρα.

**Γιατί είναι σημαντική η ποιότητα του εθισμού;**

Η έξις είναι ουδέτερη έννοια, μπορεί να είναι τόσο θετική όσο και αρνητική. Γι’ αυτό και είναι αναγκαία η ποιότητα του εθισμού.

Κατά τον Αριστοτέλη ενάρετες πράξεις λέγονται όχι μόνο αυτές που μοιάζουν με τις πράξεις των ενάρετων ανθρώπων, αλλά και αυτές που γίνονται με τον τρόπο που τις κάνουν οι ενάρετοι άνθρωποι.

**Η παιδαγωγική αξία του εθισμού**

Όπως ο δάσκαλός του ο Πλάτωνας, έτσι και ο Αριστοτέλης τόνισε τη μεγάλη σημασία της παιδείας. Η παιδεία εθίζει σε συγκεκριμένους τρόπους συμπεριφοράς, οι οποίοι οδηγούν στην αρετή και άρα στην ευδαιμονία. Γι’ αυτό τονίζεται η ανάγκη της από τη νεαρή ηλικία, καθώς είναι δύσκολη διαδικασία. Φυσικό, οικογενειακό και κοινωνικό περιβάλλον συμμετέχουν στην παιδευτική διαδικασία.

**Ποιες συλλογιστικές μέθοδοι χρησιμοποιούνται στην ενότητα;**

Αναλογική: όπως οι τέχνες χρειάζονται συνεχή άσκηση, έτσι και οι αρετές προκύπτουν από την επανάληψη όμοιων ενεργειών.

Επαγωγική: Μέσα από συγκεκριμένες συμπεριφορές αποκτάμε καλές ή κακές έξεις.

**Τι νέο κομίζει ο Αριστοτέλης για τον χαρακτήρα της ηθικής αρετής;**

Ο Αριστοτέλης είναι αντίθετος στην παλιά αριστοκρατική αντίληψη ότι η αρετή κληροδοτείται εκ φύσεως, αλλά και στις απόψεις των Σωκράτη και Πλάτωνα ότι η αρετή είναι γνώση.

**Σε ποιους αναφέρεται η αναφορικοϋποθετική πρόταση της πρώτης παραγράφου;**

ὅσοι δὲ μὴ εὖ αὐτὸ ποιοῦσιν ἁμαρτάνουσιν: Είναι οι νομοθέτες που δεν θεσπίζουν τους σωστούς νόμους κι έτσι αποτυγχάνουν στο έργο τους, να κάνουν δηλαδή τους πολίτες αγαθούς.

Μάλιστα η ύπαρξη της άρνησης μή δίνει υποθετική χροιά στην πρόταση. Εντοπίζεται εδώ το είδος της αόριστης επανάληψης στο παρόν και μέλλον και η θέση του φιλόσοφου έτσι αποκτά διαχρονικότητα.

**Τι δηλώνει και ποιος ο ρόλος του υποθετικού λόγου της πρώτης παραγράφου;**

Εἰ γὰρ μὴ οὕτως εἶχεν, οὐδὲν ἂν ἔδει τοῦ διδάξοντος, ἀλλὰ πάντες ἂν ἐγίνοντο ἀγαθοὶ ἢ κακοί: Αντίθετο του πραγματικού για να δείξει ότι η κατάσταση δεν είναι τέτοια που να αναιρεί την αξία της προσφοράς του δασκάλου. Άρα έχει μεγάλη σημασία η άσκηση που καθοδηγείται σωστά από τον δάσκαλο.

**Ποιος ο ρόλος των παρατακτικών αιτιολογικών σύνδεσμων;**

οἱ γὰρ νομοθέται τοὺς πολίτας ἐθίζοντες ποιοῦσιν ἀγαθούς: επεξηγεί το τὸ γινόμενον ἐν ταῖς πόλεσιν

ἐκ γὰρ τοῦ κιθαρίζειν καὶ οἱ ἀγαθοὶ καὶ κακοὶ γίνονται κιθαρισταί: επεξηγεί ότι στις τέχνες και στις αρετές η γένεση και η φθορά έχουν τις ίδιες αιτίες και τα ίδια μέσα.

ἐκ μὲν γὰρ τοῦ εὖ οἰκοδομεῖν ἀγαθοὶ οἰκοδόμοι ἔσονται: εξηγεί το δεύτερο παράδειγμα

Εἰ γὰρ μὴ οὕτως εἶχεν: αιτιολογεί εκ του αντιστρόφου τη σχέση πράξης και αρετής

πράτ τοντες γὰρ τὰ ἐν τοῖς συναλλάγμασι τοῖς πρὸς τοὺς ἀνθρώπους γινόμεθα οἳ μὲν δίκαιοι οἳ δὲ ἄδικοι, πράττοντες δὲ τὰ ἐν τοῖς δεινοῖς καὶ ἐθιζόμενοι φοβεῖσθαι ἢ θαρρεῖν οἳ μὲν ἀνδρεῖοι οἳ δὲ δειλοί: επεξηγεί με παραδείγματα ότι η πράξη σχετίζεται με τη συμπεριφορά.

οἳ μὲν γὰρ σώφρονες καὶ πρᾶοι γίνονται, οἳ δ’ ἀκόλαστοι καὶ ὀργίλοι, οἳ μὲν ἐκ τοῦ οὑτωσὶ ἐν αὐτοῖς ἀναστρέφεσθαι, οἳ δὲ ἐκ τοῦ οὑτωσί: Αιτιολογεί ότι η κατάσταση στις επιθυμίες και στην οργή είναι όπως είπε παραπάνω.

κατὰ γὰρ τὰς τούτων διαφορὰς ἀκολουθοῦσιν αἱ ἕξεις: Αιτιολογεί γιατί θα πρέπει οι ενέργειες να έχουν μία ποιότητα.

**Ποιος ο ρόλος των παρατακτικών συμπερασματικών σύνδεσμων;**

Καὶ ἑνὶ δὴ λόγῳ ἐκ τῶν ὁμοίων ἐνεργειῶν αἱ ἕξεις γίνονται: Με το δή συμπεραίνει ότι οι έξεις είναι αποτέλεσμα όμοιων ενεργειών.

Οὐ μικρὸν οὖν διαφέρει τὸ οὕτως ἢ οὕτως εὐθὺς ἐκ νέων ἐθίζεσθαι: Το συμπέρασμα σχετίζεται με τη μεγάλη σημασία της παιδείας και του εθισμού.

**Ποια εκφραστικά μέσα εντοπίζετε στην ενότητα;**

Πολυσύνδετα: καὶ γίνεται - καὶ φθείρεται, καὶ οἱ ἀγαθοὶ καὶ κακοὶ, καὶ οἰκοδόμοι καὶ οἱ λοιποὶ πάντες

Αντιθέσεις: πολιτεία πολιτείας ἀγαθὴ φαύλης / καὶ γίνεται - καὶ φθείρεται / καὶ οἱ ἀγαθοὶ καὶ κακοὶ / εὖ - κακῶς / οἳ μὲν δίκαιοι οἳ δὲ ἄδικοι / φοβεῖσθαι ἢ θαρρεῖν / οἳ μὲν ἀνδρεῖοι οἳ δὲ δειλοί / οἳ μὲν γὰρ σώφρονες καὶ πρᾶοι γίνονται, οἳ δ’ ἀκόλαστοι καὶ ὀργίλοι / οἳ μὲν ἐκ τοῦ οὑτωσὶ … οἳ δὲ ἐκ τοῦ οὑτωσί. Οι αντιθέσεις τονίζουν τη σημασία της ηθικής πράξης στην απόκτηση της ηθικής αρετής

Σχήμα από κοινού: ἐκ μὲν γὰρ τοῦ εὖ οἰκοδομεῖν ἀγαθοὶ οἰκοδόμοι ἔσονται, ἐκ δὲ τοῦ κακῶς (οἰκοδομεῖν) κακοί (ἔσονται) / γινόμεθα οἳ μὲν δίκαιοι οἳ δὲ ἄδικοι (γινόμεθα) / οἳ μὲν γὰρ σώφρονες καὶ πρᾶοι γίνονται, οἳ δ’ ἀκόλαστοι καὶ ὀργίλοι (γίνονται) / οἳ μὲν ἐκ τοῦ οὑτωσὶ ἐν αὐτοῖς ἀναστρέφεσθαι, οἳ δὲ ἐκ τοῦ οὑτωσί (ἀναστρέφεσθαι)

Αναλογίες: Οὕτω δὴ, Ὁμοίως δὲ

Χιαστό: ἐθιζόμενοι φοβεῖσθαι ἢ θαρρεῖν οἳ μὲν ἀνδρεῖοι οἳ δὲ δειλοί

Υπερβατό: Ὁμοίως δὲ καὶ τὰ περὶ τὰς ἐπιθυμίας ἔχει

Σχήμα επιδιόρθωσης: Οὐ μικρὸν - μᾶλλον δὲ τὸ πᾶν

Σχήμα λιτότητας: Οὐ μικρὸν

Σχήμα άρσης και θέσης: Οὐ μικρὸν - ἀλλὰ πάμπολυ

Υπερβολή: τὸ πᾶν

Σχήμα κλιμάκωσης: Οὐ μικρὸν - πάμπολυ - τὸ πᾶν

Αυτή η συσσώρευση σχημάτων στο τέλος τονίζει τη σπουδαιότητα του εθισμού και της παιδείας.

**οὐ μικρὸν - πάμπολυ - τὸ πᾶν**: Αξίζει να προσέξουμε τη διαβάθμιση στη συλλογιστική διαδικασία. (Σχ. Φ. Λ.)

-

**ΔΙΔΑΚΤΙΚΉ ΕΝΌΤΉΤΑ 14 Ηθική αρετή και μεσότητα**

**ΑΡΙΣΤΟΤΕΛΗΣ, Ἠθικὰ Νικομάχεια, Β 6.4-8, 1106a26-b7**

**Εισαγωγικό Σημείωμα**

Το πεδίο των ἕξεων και της ηθικής είναι οι πράξεις και τα πάθη των ανθρώπων μέσα στην οργανωμένη κοινωνία. Τα πάθη (η επιθυμία, η οργή, ο φόβος, το θάρρος, ο φθόνος, η χαρά, ο πόθος, το μίσος κ.ά.) είναι φυσιολογικά βιώματα της ψυχής, δεδομένα χαρακτηριστικά της ανθρώπινης φύσης. Από μόνα τους τα περισσότερα πάθη δεν επιδέχονται ηθικούς προσδιορισμούς, δεν είναι εξαρχής ούτε καλά ούτε κακά. Συνεπώς, η αρετή δεν είναι ένα πάθος. Είναι, όμως, μια παγιωμένη στάση του ανθρώπου απέναντι στα πάθη: η αποφυγή της υπερβολής και της έλλειψης και η αναζήτηση του μέτρου στη βίωση των παθών. Πώς, όμως, ορίζεται αυτό το μέτρο;

**Σχόλια Φακέλου Υλικού**

**συνεχὲς καὶ διαιρετόν:**Ο Αριστοτέλης ορίζει το συνεχές ως αυτό που επιδέχεται διαίρεση επ’ άπειρον (Περὶ οὐρανοῦ 268a6­7). Η έννοια του συνεχούς αποτελεί κεντρικό θέμα της αριστοτελικής φυσικής. Στα συνεχή ανήκουν τόσο η κίνηση όσο και τα συνακόλουθά της, ο χώρος και ο χρόνος. Με

σύγχρονη ορολογία θα λέγαμε ότι το συνεχές αποτελεί ένα πεδίο. Στην πε ρίπτωση της ηθικής (και στο κείμενό μας) το συνεχές πεδίο είναι ένα πάθος. Η οργή και ο φόβος, π.χ., επιδέχονται διαβαθμίσεις ως προς την έντασή τους ή ως προς τη διάρκειά τους. Οι επιλογές που θα κάνει ο άνθρωπος στο πεδίο της οργής ή του φόβου τον χαρακτηρίζουν ηθικά.

**κατὰ (αὐτό) τὸ πρᾶγμα–πρὸς ἡμᾶς:**Με το συγκεκριμένο αντιθετικό δίπολο ο Αριστοτέλης εκφράζει τη διάκριση που κάνουμε σήμερα ανάμεσα στο αντικειμενικό και το υποκειμενικό (ακριβέστερα: ανάμεσα σε ένα δεδομένο υποχρεωτικό για όλους και την προσωπική επιλογή). Στο πεδίο της ηθικής, τονίζει ο φιλόσοφος, πολύ πιο σπουδαία είναι η προσωπική επιλογή που κατευθύνεται από τη γνώση και τη λογική: ἐν πᾶσι δὲ τὸ μέσον τὸ πρὸς ἡμᾶς βέλτιστον· τοῦτο γάρ ἐστιν ὡς ἡ ἐπιστήμη κελεύει καὶ ὁ λόγος (Ἠθικὰ Εὐδήμια 1220b27­28).

**ὑπερβολή, ἔλλειψις, μέσον:**Ας θυμηθούμε καταρχάς το αρχαιοελληνικό γνωμικό: μέτρον ἄριστον. Ο Αριστοτέλης το αποδέχεται και τονίζει: Στο πεδίο των παθών και των πράξεων ο άνθρωπος κάνει επιλογές· μπορεί να ξεπεράσει το μέσον­μέτρο (ὑπερβολή) ή να υστερήσει ως προς αυτό (ἔλλειψις). Για παράδειγμα, υπερβολή, έλλειψη και εύρεση του μέτρου μπορεί να υπάρξει στη διατροφή, την άσκηση, την εκδήλωση οργής, τη δαπάνη χρημάτων κ.ά. Στόχος του ενάρετου είναι σε κάθε περίπτωση το μέτρο, η επίτευξη της μεσότητος.

**Σχόλια Φιλοσοφικού Λόγου**

**μήτε πλεονάζει μήτε ἐλλείπει**: Εδώ είναι χρήσιμο να θυμηθούμε όσα διαβάσαμε στην 4η Ενότητα για τις αρετές που αρμόζουν σε κάθε περίσταση. Η κάθε αρετή κατά τον Αριστοτέλη είναι μεσότης, είναι δηλ. το μέσον ανάμεσα στα δύο άκρα, την υπερβολή και την έλλειψη, που έχουν και τα δύο αρνητικό χαρακτήρα. Έτσι, ο ανδρείος βρίσκεται στο μέσον, ενώ στο ένα άκρο —της υπερβολής— βρίσκεται ο θρασύς και στο άλλο άκρο —της έλλειψης— ο δειλός. Το ίδιο συμβαίνει και με τις αρετές της σωφροσύνης και της πραότητας, που είναι μεσότητες. στο άκρο της υπερβολής σχετικά με τις αρετές αυτές βρίσκεται, αντίστοιχα, ο ακόλαστος και ο οργίλος. Ο Αριστοτέλης δεν αναφέρει καν (στην 4η Ενότητα) το άκρο της έλλειψης σχετικά με τις αρετές αυτές, επειδή συναντάται πολύ πιο σπάνια από το άκρο της υπερβολής.

**ἐπιστήμων**: Έχει παρόμοια σημασία με τον όρο τεχνῖται, που θα δούμε στην επόμενη ενότητα. δεν εννοούνται δηλαδή εδώ επιστήμες όπως τα μαθηματικά, γιατί αυτές δεν ασχολούνται με το υποκειμενικό αλλά με το αντικειμενικό μέσο.

**Ποιος είναι ο στόχος του Αριστοτέλη στην ενότητα;**

Ο Αριστοτέλης θέλει να απαντήσει στο ερώτημα ποια είναι η φύση της αρετής. Για να το κάνει αυτό, έχει ως στόχο να αποδείξει ότι είναι ένα είδος μεσότητας και γι’ αυτό πρέπει πρώτα να προσδιορίσει την έννοια της μεσότητας και μετά να τη συσχετίσει με την αρετή.

**Ποια είναι τα γνωρίσματα της αντικειμενικής και της υποκειμενικής μεσότητας.**

* Κάθε πράγμα που είναι ενιαίο και υπόκειται σε διαίρεση μπορεί να διαιρεθεί:

1. Α) σε άνισα μέρη (ἔλαττον, ἴσον)

Β) σε ίσα μέρη

1. Α) αντικειμενικά (κατ’ αὐτὸ τὸ πρᾶγμα)

Β) υποκειμενικά (πρὸς ἡμᾶς)

* Ο Αριστοτέλης δήλωνε ότι στα παραδείγματα υπερβολής, έλλειψης και μέσου συχνά η ελληνική γλώσσα δεν διέθετε ονόματα. Τότε αυτός κάποιες φορές χρησιμοποιούσε τον όρο «ανώνυμον». Αυτό το εξηγούσε λέγοντας ότι στην πραγματικότητα δεν υπάρχουν άνθρωποι με τέτοιες ιδιότητες. Άλλες φορές δημιουργούσε ο ίδιος όρους, για να διευκολυνθεί η επικοινωνία του με τους μαθητές του, όπως κάνουν και σήμερα οι επιστήμονες.
* Μέσα στην τάξη ο Αριστοτέλης χρησιμοποιούσε ένα διάγραμμα, ίσως γραμμένο σε πίνακα.
* Το αντικειμενικό μέσο:
* Απέχει ίσα από τα δύο άκρα
* Είναι ένα για όλους
* Είναι το ίδιο για όλους
* Ορίζεται από τους κανόνες της αριθμητικής
* Παράδειγμα: 2 . . . 6 . . . 10
* Είναι μέσο ποσοτικό
* Το υποκειμενικό μέσο:
* Δεν είναι ένα
* Δεν είναι το ίδιο
* Δεν γέρνει ούτε προς την πλευρά της υπερβολής ούτε προς την πλευρά της έλλειψης
* Παράδειγμα: Προπονητής και αθλητές (παραπέμπει στο «δέον» για το οποίο θα μιλήσει στη συνέχεια)
* Μέσο ποιοτικό (ποιοτικά κριτήρια)
* Μέσο σχετικό (εξαρτάται από μεταβλητούς παράγοντες)
* Οι όροι αντικειμενικός και υποκειμενικός δεν υπήρχαν στην εποχή του Αριστοτέλη. Ο όρος αντικειμενικός προέρχεται από το λατινικό objectivus και ο όρος «υποκειμενικός» από το subjectivus»

**Παραδείγματα υπερβολής και έλλειψης**

Προηγουμένως στα Ηθικά Νικομάχεια είχε αναφέρει κάποιες αρετές και την υπερβολή τους. Δεν είχε αναφέρει την πλευρά της έλλειψης.

|  |  |  |
| --- | --- | --- |
| **Έλλειψη** | **Μέσον** | **Υπερβολή** |
| δειλία | ανδρεία | θρασύτητα |
| αναισθησία | σωφροσύνη | ακολασία |
| αοργησία | πραότητα | οργιλότητα |

**Το επιχείρημα (τα παραδείγματα)**

Αποδεικτέα θέση: Οι ειδικοί αποφεύγουν την υπερβολή και την έλλειψη, ενώ επιζητούν και προτιμούν το υπκειμενικό μέσο και όχι το αντικειμενικό. (Οὕτω δὴ πᾶς ἐπιστήμων τὴν ὑπερβολὴν μὲν καὶ τὴν ἔλλειψιν φεύγει, τὸ δὲ μέσον ζητεῖ καὶ τοῦθ’ αἱρεῖται, μέσον δὲ οὐ τὸ τοῦ πράγματος ἀλλὰ τὸ πρὸς ἡμᾶς)

Ο φιλόσοφος ξεκινά τη σκέψη του:

* Αν το δέκα είναι το ένα άκρο και το δύο το άλλο, σύμφωνα με την αριθμητική μέσο είναι το δύο, γιατί ισαπέχει από τα δύο άκρα. (Οἷον εἰ τὰ δέκα πολλὰ τὰ δὲ δύο ὀλίγα, τὰ ἓξ μέσα λαμβάνουσι κατὰ τὸ πρᾶγμα. ἴσῳ γὰρ ὑπερέχει τε καὶ ὑπερέχεται. τοῦτο δὲ μέσον ἐστὶ κατὰ τὴν ἀριθμητικὴν ἀναλογίαν).
* Αν στο φαγητό το άκρο της υπερβολής βρίσκεται στο δέκα και της έλλειψης στο δύο, το μέσον δεν βρίσκεται στο έξι και ο προπονητής δεν θα δώσει εντολή για τόση ποσότητα, καθώς και αυτό μπορεί να είναι για τον αθλητή λίγο ή πολύ. Για έναν αθλητή του επιπέδου του Μίλωνα θα είναι λίγο, αλλά για έναν αρχάριο θα είναι πολύ (Τὸ δὲ πρὸς ἡμᾶς οὐχ οὕτω ληπτέον. οὐ γὰρ εἴ τῳ δέκα μναῖ φαγεῖν πολὺ δύο δὲ ὀλίγον, ὁ ἀλείπτης ἓξ μνᾶς προστάξει. ἔστι γὰρ ἴσως καὶ τοῦτο πολὺ τῷ ληψομένῳ ἢ ὀλίγον. μίλωνι μὲν γὰρ ὀλίγον, τῷ δὲ ἀρχομένῳ τῶν γυμνασίων πολύ. Ὁμοίως ἐπὶ δρόμου καὶ πάλης).
* Άρα, (η αποδεικτέα θέση)
* Με τα παραπάνω παραδείγματα, το συμπέρασμα και το ρήμα ζητεῖ ο φιλόσοφος καταφεύγει στην εμπειρία της καθημερινής ζωής.
* Με το αἱρεῖται εισάγεται και η ελευθερία της επιλογής και προστίθεται και η ψυχολογική διάσταση, αφού εναπόκειται σε μας τους ίδιους.

**Σε ποιους τομείς εκτός από τη διατροφή βρίσκουμε υπερβολή, έλλειψη και μέσο;**

Στα πάθη (συναισθήματα), για παράδειγμα στην οργή, στην άσκηση, στις δαπάνες, στα καταναλωτικά αγαθά.

**Ο Αριστοτέλης και ο σοφιστικός σχετικισμός**

* Ο Αριστοτέλης εδώ πλησιάζει στην σχετικοκρατική στάση των σοφιστών (Πρωταγόρας: πάντων χρημάτων μέτρον ἄνθρωπος ἐστίν)
* Δηλαδή τίθεται το ερώτημα αν κάθε άνθρωπος ορίζει όπως θέλει την αρετή.
* Σε αυτό ο Αριστοτέλης θα απαντήσει σε λίγο εισάγοντας το στοιχείο του ορθού λόγου: Η λογική του φρόνιμου ανθρώπου διασφαλίζει τη σχετική αντικειμενικότητα στον προσδιορισμό του μέσου.
* Αποδέχεται τη σχετικότητα των ηθικών αρετών, ότι δηλαδή το περιεχόμενό τους εξαρτάται από τις περιστάσεις, τον χρόνο, τις αιτίες κ.α., όχι όμως τον σχετικισμό, ότι δηλαδή το κάθε άτομο μπορεί να ορίσει όπως θέλει την αρετή, ανάλογα με τα συμφέροντά του. Λέει όχι στον ακραίο υποκειμενισμό.

**Ανασύνθεση των στοιχείων της αρετής**

* Οι ηθικές αρετές δεν υπάρχουν εκ φύσεως
* Συνδέονται με τον εθισμό
* Η αρετή είναι έξις που αποκτιέται με μακροχρόνια άσκηση
* Καθοριστικό ρόλο παίζει η διδασκαλία
* Μεγάλη σημασία έχει η ποιότητα των πράξεων
* (Συνδέεται με τα ευχάριστα και δυσάρεστα συναισθήματα)
* (Συνδέεται με την τήρηση του μέτρου)
* (Η αρετή είναι έξις με την οποία ο άνθρωπος φτάνει στην ολοκλήρωσή του και στην ολοκλήρωση του έργου του)
* Βρίσκεται στο μέσον, ανάμεσα στην υπερβολή και την έλλειψη
* Το μέσον αυτό προσδιορίζεται με υποκειμενικά κριτήρια
* Είναι προϊόν ελεύθερης βούλησης
* Στη συνέχεια θα πει ότι συνδέεται με τη λογική και μάλιστα του φρόνιμου ανθρώπου και το σωκρατικό γνῶθι σαὐτόν

**μνᾶ**

Νομισματική μονάδα (= 100 δραχμές) και μονάδα μέτρησης του βάρους (= 435 γραμμάρια)

**Μίλων**

Αθλητής από την Κάτω Ιταλία. Έζησε τον 6ο αιώνα και υπήρξε πέντε φορές ολυμπιονίκης.

**Εκφραστικά Μέσα**

Πολυσύνδετα

|  |  |
| --- | --- |
| τὸ μὲν πλεῖον τὸ δ’ ἔλαττον τὸ δ’ ἴσον / καὶ ταῦτα ἢ κατ’ αὐτὸ τὸ πρᾶγμα ἢ πρὸς ἡμᾶς | Προσδιορίζει έτσι την έννοια της  μεσότητας και διακρίνει τα δύο  διαφορετικά κριτήριά της |
| μήτε πλεονάζει μήτε ἐλλείπει | Τονίζονται τα χαρακτηριστικά του  υποκειμενικού μέσου |

Αντιθέσεις

|  |  |
| --- | --- |
| τοῦ μὲν πράγματος ≠ Τὸ δὲ πρὸς ἡμᾶς | Τονίζονται τα αντιθετικά χαρακτηριστικά του αντικειμενικού και υποκειμενικού μέσου |
| πλεονάζει ≠ ἐλλείπει  πολλὰ ≠ ὀλίγα  πολὺ ≠ ὀλίγον | Τονίζονται οι αντιθετικές έννοιες της υπερβολής και της έλλειψης |
| ὑπερβολὴν - ἔλλειψιν ≠ μέσον  φεύγει ≠ ζητεῖ - αἱρεῖται | Τα άκρα απομακρύνουν από την αρετή σε αντίθεση με το μέσον |

**Ο φιλόσοφος αναπτύσσει τον συλλογισμό του γύρω από τις έννοιες του μέσου και των δυο άκρων, τηςέλλειψης και της υπερβολής. Μπορείτε στον παρακάτω πίνακανα τοποθετήσετε τις αντίστοιχες λέξεις και φράσεις του κειμένου;**

|  |  |  |
| --- | --- | --- |
| **ἔλλειψις** | **μέσον** | **ὑπερβολὴ** |
| τὸ δ’ ἔλαττον | τὸ δ’ ἴσον | τὸ μὲν πλεῖον |
| ἐλλείπει | Τὸ δὲ πρὸς ἡμᾶς | πλεονάζει |
| τὰ δὲ δύο ὀλίγα | τὰ ἓξ μέσα | τὰ δέκα πολλὰ |
| φεύγει | ζητεῖ καὶ αἱρεῖται | φεύγει |

**Με ποιο τρόπο ο Αριστοτέλης διαφυλάσσει τον προσωπικό (υποκειμενικό) χαρακτήρα των ηθικών επιλογών του ανθρώπου και αποκηρύσσει κάθε μορφής αντικειμενοποιημένη (και υποχρεωτική για όλους) ηθική;**

Διακρίνοντας τα δύο είδη της μεσότητας και συνδέοντας την αρετή με το δεύτερο.

**Ο άνθρωπος είναι για τον Αριστοτέλη το ζωντανό ον που έχει λογική. Πώς υπεισέρχεται η λογική (και οι διανοητικές αρετές) στο πεδίο της ηθικής;**

Η αναζήτηση του μέσου είναι έργο του ειδικού που μας παραπέμπει στη χρήση του ορθού λόγου που απαιτείται για την αναζήτηση και την επιλογή της μεσότητας.

Το γεγονός ότι η αρετή είναι αποτέλεσμα ελεύθερης επιλογής τονίζει την ανάγκη της αυτογνωσίας.

**Μία από τις κυρίαρχες αξίες της αρχαιοελληνικήςκοινωνίας ήταν η έννοια του μέτρου, της αποφυγής των ακροτήτων. Χαρακτηριστικά είναι τα ρητά μέτρον ἄριστον και μηδὲν ἄγαν. Εκτιμάτε ότι ο Αριστοτέλης στην ηθική του διδασκαλία πρωτοτυπεί συγκριτικά με αυτήν την αξία;**

Ο Αριστοτέλης αποδίδει στην έννοια της μεσότητας συγκεκριμένα χαρακτηριστικά που περιγράφουν το είδος και την ποιότητά της.

**Να εντοπίσετε τα απρόσωπα ρήματα και τα ρηματικά επίθετα του κειμένου. Ποια είναι η σκοπιμότητα αυτής της γλωσσικής επιλογής;**

ἔστι (λαβεῖν), ληπτέον (ἐστί)

Το απρόσωπο ρήμα δηλώνει μια κατάσταση που ισχύει για όλους, καθώς όλοι μπορούμε να πάρουμε ίσα και άνισα μέρη όταν χωρίζουμε κάτι που μπορεί να διαιρεθεί. Το ρηματικό επίθετο δηλώνει αυτό που πρέπει να γίνει όταν προσδιορίζουμε την υποκειμενική μεσότητα. Και τα δύο εξυπηρετούν τον φιλοσοφικό λόγο και του δίνουν χαρακτηριστικά καθολικότητας και αντικειμενικότητας.

**Στο κείμενο χρησιμοποιείται κατά κόρον η κατά παράταξη σύνδεση των προτάσεων. Μπορείτε να αιτιολογήσετε αυτόν τον τρόπο σύνταξης; Να λάβετε υπόψη σας τον αφηγηματικό χαρακτήρα του συγκεκριμένου παραδείγματος.**

Χρησιμοποιούνται συμπλεκτικοί, διαζευκτικοί, αντιθετικοί, αιτιολογικοί και συμπερασματικοί παρατακτικοί σύνδεσμοι. Έτσι επιτυγχάνεται η λογική ισορροπία μεταξύ των προτάσεων, η εξέλιξη της συλλογιστικής πορείας και η διαδικασία της αναγνωστικής ανταπόκρισης και πρόσληψης.

**Φαίνεται στην ενότητα ότι η ηθική αρετή δεν υπάρχει εκ φύσεως;**

Από το γεγονός ότι συνδέεται με τον ορθό λόγο και είναι αποτέλεσμα ελεύθερης επιλογής. Επίσης από το γεγονός ότι βρίσκεται στο υποκειμενικό μέσο και δεν είναι ίδια για όλους.

**Παράλληλα Κείμενα**

**Πυθαγορικὰ ἔπη**

**Ο Πυθαγόρας ο Σάμιος (πιθανώς 570-500/490 π.Χ.), φιλόσοφος, μαθημαματικός και θεωρητικός της μουσικής, έζησε στην Κάτω Ιταλία, όπου και ίδρυσε μια φιλοσοφική κοινότητα, τη μυστικιστική κοινότητα των Πυθαγορείων. Η ολιγόστιχη συλλογή Πυθαγορικὰ ἔπη ή παραγγέλματα (γνωστή ως Χρυσᾶ ἔπη) απηχεί την πυθαγόρεια παράδοση και περιλαμβάνει παραινέσεις για την πνευματική ωρίμανση.**

Κανένας δεν πρέπει να σε πείσει ¯ούτε με λόγια ούτε με έργα¯ να πράξεις κάτι που δεν θα σε ωφελήσει. Να σκέφτεσαι μάλιστα πριν να πράξεις, για να μην φανείς άφρων και γελοίος. διότι είναι γνώρισμα του άφρονα το να λέει και να πράττει ανόητα πράγματα. Και πρέπει να πράττεις μονάχα αυτά για τα οποία δεν θα μετανοήσεις εκ των υστέρων. Μην κάνεις τίποτε το οποίο δεν γνωρίζεις, αλλά διδάξου (30) όσα χρειάζεσαι. μονάχα έτσι θα περάσεις τη ζωή σου ευχάριστα. Δεν πρέπει να παραμελείς τη σωματική σου υγεία και πρέπει να πίνεις, να τρέφεσαι και να γυμνάζεται με μέτρο. Λέγοντας μέτρο, εννοώ αυτό που δεν σε καταπονεί. Εθίσου να έχεις καθαρή και άφθαρτη ζωή, (35) και απόφυγε να πράξεις όσα προκαλούν φθόνο. Μην κάνεις άσκοπες δαπάνες, σαν κάποιος που αγνοεί το καλό, αλλά ούτε να είσαι φιλάργυρος. το μέτρο είναι άριστο σε όλα. Να πράττεις αυτό που δεν θα σε βλάψει, και να σκέφτεσαι προτού να πράξεις. (μετάφραση Α. Πέτρου)

1. Ο τόνος είναι παραινετικός και κυριαρχεί το β’ πρόσωπο. Στόχος των συμβουλών είναι να κατευθύνουν τους ανθρώπους σε ηθικές επιλογές και υγιή στάση ζωής. Βασικό κριτήριο είναι η ωφέλεια που απορρέει από τις πράξεις. Άλλο κριτήριο είναι η σκέψη που κατευθύνει τις πράξεις, ώστε να μην καταλήγει ο άνθρωπος άφρων ή γελοίος και να μην οδηγείται στη μετάνοια. Επιπλέον συμβουλεύει ο Πυθαγόρας να μορφώνεται ο άνθρωπος για να έχει ευχάριστη ζωή και να τηρεί το μέτρο σε δραστηριότητες σχετικά με το σώμα. Η τήρηση του μέτρου είναι βασική και στις οικονομικές δραστηριότητες που πρέπει να προσδιορίζονται από το καλό κι όχι τη φιλαργυρία.
2. Και οι δύο πραγματεύονται τις ηθικές αρετές με γνώμονα την έννοια του μέτρου.